
	Tisztelt Képviselő-testület!

Dr. Omacht Erika házi gyermekorvos 2026. június 17-én telefonon jelezte az önkormányzat felé, hogy fennálló feladatellátási szerződését 2026. július 31. napjával közös megegyezéssel kéri megszüntetni megromlott egészségi állapotára tekintettel. Az önkormányzat 2024. december 11. napján kötött feladatellátási szerződést a MATER-PED Kft.-vel Bátaszék területén a házi gyermekorvosi feladatok ellátására. A szerződés megszüntetése iránti írásos kérelem 2026. június 22-én érkezett meg az önkormányzathoz, mely az előterjesztés 1. mellékletét képezi.

Az ellátási körzet továbbműködtetésének jogi háttere:

Az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet (a továbbiakban: Korm. rendelet) 13/A. § (1) bekezdése szerint a praxisjog elidegenítésére a feladat-ellátási szerződés megszűnését követő 6 hónap alatt van lehetőség. Ugyanezen szakasz (3) bekezdése értelmében a feladat-ellátási szerződés megszűnésének időpontjáról az érintett települési önkormányzat értesíti az engedélyező szervet, mely a Korm. rendelet 3. § (2) bekezdése szerint az Országos Kórházi Főigazgatóság. 






Az önálló orvosi tevékenységről szóló 2000. évi II. törvény 2/A. § (1) – (2a) bekezdése szerint „A praxisjog elidegenítésére vonatkozó szándékát az azt elidegeníteni kívánó személy – ha van a praxisjogot megszerezni kívánó orvos, őt is megjelölve – bejelenti a praxiskezelőnek és az adott praxisjoggal érintett települési önkormányzatnak. Ha a (2) bekezdés b) pontja alapján a települési önkormányzat nem szándékozik a praxisjogot megszerezni kívánó orvossal a 2/B. § szerinti feladat-ellátási szerződést kötni, úgy a települési önkormányzat, valamint a praxiskezelő – az (1a) bekezdésben foglaltak figyelembevételével – jelöl meg más, a praxisjogot megszerezni kívánó orvost.
A praxiskezelő kizárólag akkor jelölhet az önkormányzat véleményének kikérését követően más orvost, ha azt jogszabályban meghatározott ellátásbiztonsági és gazdaságossági szempontok indokolják és az ezeknek megfelelő orvost az érintett önkormányzat(ok) a javaslattételt követő 6 hónapon belül sem jelöli(k) meg.
Ha az (1) bekezdés szerinti önkormányzat – a praxiskezelő véleményének kikérését követően – 
a) a praxisjogot megszerezni kívánó orvossal – a praxisjog megszerzése esetén – az adott körzetben a 2/B. § szerinti feladat-ellátási szerződést kíván kötni, erről a felek előszerződést kötnek,
b) nem kíván a praxisjogot megszerezni kívánó orvossal az adott körzetben a 2/B. § szerinti feladat-ellátási szerződést kötni, erről az (1) bekezdés szerinti bejelentés napjától számított 45 napon belül nyilatkoznia kell.
Ha az (1) bekezdés szerinti önkormányzat a (2) bekezdés b) pontja szerinti határidőben nem nyilatkozik, úgy kell tekinteni, hogy a praxisjogot megszerezni kívánó háziorvossal az adott körzetben a 2/B. §-a szerinti feladat-ellátási szerződést meg kívánja kötni. Ebben az esetben az (1) bekezdés szerinti bejelentés napjától számított 90 napon belül az adott körzetre vonatkozóan a 2/B. § szerinti feladat-ellátási szerződést az (1) bekezdés szerinti önkormányzat és a praxisjogot megszerezni kívánó orvos megköti.”

Fentiekre tekintettel az önkormányzatnak kell bejelentenie a feladat-ellátási szerződés megszűnésének időpontját. Ettől a naptól kezdve 6 hónapon át jogosult még a doktornő a praxisjog elidegenítésére. Amennyiben akad a praxisjogot megvásárolni szándékozó orvos, a doktornő az erre irányul szándékot a fenti eljárásrend szerint jelentheti be az önkormányzatnál.


Az ellátási körzet tovább működtetésének személyi feltételei:
 

A már említett Korm. rendelet 9. § -a szerint „A vonatkozó jogszabályi rendelkezések szerint kell a helyettesítésről gondoskodni, ha
a) a praxisjog jogosultja a személyes szolgáltatásnyújtási kötelezettségének nem tud eleget tenni, vagy
b) a háziorvosi körzet tartósan betöltetlen.
A helyettesítést – miniszteri rendeletben foglaltakat is figyelembe véve – olyan orvos láthatja el, aki megfelel a praxisjog megszerzéséhez és a tevékenység gyakorlásához szükséges személyi feltételeknek.”

Mindezek alapján 2026. augusztus 1. napjától a praxisjog elidegenítésére rendelkezésre álló 6 hónap alatt (is) Bátaszék Város Önkormányzatának kell gondoskodnia arról, hogy a feladat-ellátást helyettes orvossal biztosítsa. Továbbá az önkormányzatnak, mint egészségügyi szolgáltatónak kell beszereznie a helyettes orvos munkájához szükséges működési engedélyt is a Tolna Vármegyei Kormányhivatal illetékes osztályától. A helyettes orvossal az önkormányzatnak szerződést kell kötnie, melynek tartalmilag meg kell felelnie az egészségügyi szolgáltatás gyakorlásának általános feltételeiről, valamint a működési engedélyezési eljárásról 96/2003. (VII. 15.) Korm. rendelet 12/B. § (1) bekezdésében foglaltaknak.

Eszerint a szerződésnek tartalmaznia kell:

a) a személyes közreműködést igénybe vevő és a személyesen közreműködő egészségügyi szolgáltató egyértelmű azonosításához szükséges név- és címadatai közül a nevét – természetes személy esetén a születési nevét is –, székhelyét vagy természetes személy esetén a lakcímét, valamint az egészségügyi szolgáltatás nyújtásának telephelyét,

b) a személyes közreműködéssel érintett egészségügyi szakmát, illetve ha a személyes közreműködő az adott szakmán belül csak bizonyos tevékenységeket végez, azok megnevezését,

c) a személyes közreműködés keretében végzett tevékenység során felmerülő felelősségvállalásra vonatkozó szabályokat,

d) a személyes közreműködés keretében végzett tevékenység végzéséhez szükséges feltételek biztosítására vonatkozó kötelezettségvállalást,

e) közfinanszírozott egészségügyi szolgáltatás keretében történő személyes közreműködés esetén a személyes közreműködői szolgáltatás elszámolásának szabályait,

f) közfinanszírozott egészségügyi szolgáltatás keretében történő személyes közreműködés esetén a személyes közreműködő együttműködési kötelezettségét és annak módját az egészségbiztosítási szerv által végzett ellenőrzések során,

g) a személyes közreműködő nevében az egészségügyi szolgáltatást végző személy vagy személyek nevét, működési nyilvántartásban való azonosítóját, a tevékenység végzésének módját, időtartamát és a jogviszony megnevezését,

h) a szolgáltatás szerződésszegés esetén történő folyamatos biztosítására vonatkozó feltételeket, a szerződés felmondásának szabályait, a felmondás határidejét, figyelemmel a szolgáltatás folyamatos biztosításának kötelezettségére,

i) a vitás kérdések rendezésének eljárási szabályait,

j) a személyes közreműködő feladatait a személyes közreműködés keretében végzett tevékenységgel összefüggő EESZT adatszolgáltatási kötelezettség teljesítésében,

k) a közreműködéssel érintett szervezeti egység megnevezését, azonosítóját,

l) a tevékenységet végző egészségügyi dolgozók és nem egészségügyi dolgozók 8. § (1) bekezdés 15. és 16. pontja szerinti adatait.

A működési engedély beszerzésének feltétele a helyettes orvos helyettese vagy helyettesei nyilatkozatának becsatolása az esetleges távollét esetére. Bátaszék Város Önkormányzatának 2026. július 7-éig be kell szereznie a jogerős működési engedélyt annak érdekében, hogy a Nemzeti Egészségbiztosítási Alapkezelőtől (a továbbiakban: NEAK) a finanszírozást megkaphassa.
A praxisban foglalkoztatott ápolót az önkormányzatnak kell legalább a fenti időszakban foglalkoztatni, és vele kapcsolatban a felelősségbiztosítást megkötni. 





Az ellátási körzet továbbműködtetésének tárgyi feltételei:

Az érintett körzet zavartalan további ellátása érdekében a gyermekorvosi rendelő teljes felszereléssel, műszerekkel történő biztosítása szükséges a helyettes orvos részére. Az orvosi rendelő berendezéseiről, eszközeiről az önkormányzat és a Kft. közösen leltárt vesznek fel legkésőbb 2026. július 31. napjáig, majd egymással elszámolnak. Az elszámolásnál figyelembe veszik, hogy tekintettel arra, hogy a doktornő feladatait teljesíteni már nem képes, külön megállapodást kötnek a körzet helyettesítésének 2026. július 31.-ig történő biztosítása érdekében.  A külön megállapodásban rögzítettek alapján a helyettesítés időtartama alatt a helyettesítésbe bevont gyermekorvosok felé az önkormányzat fizető félként (tartozásátvállalóként) helytáll, azonban a helyettesítésért kifizetett teljes megbízási díjra (bruttó 4.200.000.- Ft) igényt tart a MATER-PED Kft.-vel szemben.


Az ellátási körzet továbbműködtetésének pénzügyi feltételei:

Bevételek tekintetében számolni kell az NEAK általi finanszírozással, mely áll egy fix összegből, ami a körzetet tekintve 520.000 Ft, egy indikátor összegből, mely rendkívül változó lehet, jelenleg 280.000 Ft (pontok alapján számolják) és a teljesítmény alapján járó díjból, aminél az előzetes tájékoztatás szerint kb. 600.000 Ft-tal számolhatunk. Ezen felül az ápoló egészségügyi szolgálati jogviszonyban történő foglalkoztatása esetén bértámogatás igénybevételére van még lehetőség, amely az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet 36. melléklete alapján 26 év jogviszonyra 230.000.- Ft.

Kiadások között szerepelnek a személyi juttatások. A helyettesítő gyermekorvos személyes közreműködői díja bruttó 70.000 Ft/óra. Az ápoló illetménye bruttó 410 000 Ft-tól 684 000 Ft/hó-ig határozható meg, jelenleg 410 000 Ft bruttó bér alkalmazására teszünk javaslatot, aminek a munkáltatói járuléka 53 300 Ft/hó költségeket jelent. 
A közüzemi díjak közül a telefon + internet, víz, villany és gáz fogyasztásának díjai az idei költségeket figyelembe véve kb. 48 000 Ft (ÁFA-val növelt összeg) havonta. Az orvosi szoftver használati díja 81 000 Ft negyedévente.

A fentieket figyelembe véve 2026. augusztus 1-jétől tárgyévre az ellátandó házi gyermekorvosi körzet működtetése az önkormányzatnak a finanszírozáson felül várhatóan havi 1 710 000 Ft többletköltséget jelent, ami 2026. évre várhatóan 8 100 000 Ft többlet költséget eredményez, figyelembe véve több, december hónapban felmerülő januári fizetési kötelezettségű költséget (pl.: ápoló bére és járulékai).

Az ellátási körzet továbbműködtetéséhez szükséges további intézkedések:

A további zökkenőmentes feladat ellátása érdekében a közüzemi szolgáltatások (víz, villany, fűtés, telefon, internet) önkormányzatra, mint számlafizetőre történő átjelentése is szükséges 2026. július 31-ig.



Az ellátási körzet továbbműködtetése érdekében az alábbi döntések meghozatalát javasoljuk:

1. határozati javaslat: A feladatellátás július 31-ig történő folyamatos biztosítása érdekében a MATER-PED Kft., a helyettes orvosok és az Önkormányzat, mint fizető fél közötti háromoldalú megállapodás jóváhagyása, a szükséges fedezet biztosítása.
2. határozati javaslat: Fentiekre tekintettel javasoljuk a MATER-PED Kft. kérelmére a Kft.-vel megkötött feladatellátási szerződés 2026. július 31. napjával történő megszüntetésének jóváhagyását. Továbbá az ellátási körzet továbbműködtetése érdekében a működési engedély beszerzésére és a finanszírozás biztosítására vonatkozó döntés meghozatalát.

3. határozati javaslat: Szükséges annak meghatározása, hogy Bátaszék Város Önkormányzata kivel kívánja megoldani a helyettesítést. Javasoljuk a helyettesítés ellátására dr. Győri Gábor gyermekorvost. A helyettesítésről szóló személyes közreműködői szerződés az előterjesztés mellékletét képezi, mely tartalmazza a személyes közreműködői díj összegét. Meg kell határozni továbbá az önkormányzat költségvetésében biztosítandó összeget is, ami maximum 8 100 000 Ft.  

4. határozati javaslat: Továbbá döntést kell hozni arról is, hogy kit határoz meg a helyettes orvos helyetteséül az önkormányzat. Javasoljuk dr. Kuner Mária és dr. Szabó - Nemes Judit gyermekorvosokat. 

5. határozati javaslat: A praxisban alkalmazott ápoló egészségügyi szolgálati jogviszonyban kerülne továbbfoglalkoztatásra napi 8 órában bruttó 410.000 Ft/hó összegért.

6. [bookmark: _Hlk233119484]határozati javaslat: Bátaszék Város Önkormányzata, mint egészségügyi szolgáltató szakmai programjának jóváhagyása szükséges az egészségügyi szolgáltatás gyakorlásának általános feltételeiről, valamint a működési engedélyezési eljárásról szóló 96/2003. (VII. 15.) Korm. rendelet 2. mellékletében foglaltakra figyelemmel.

7. határozati javaslat: Végül az iskola és ifjúságorvoslás feladatok ellátására javasoljuk- 2026. augusztus 1. napjától határozatlan időre – dr. Kuner Mária gyermekorvost megbízni.


1. számú határozati javaslat

Háromoldalú megállapodás jóváhagyására

Bátaszék Város Önkormányzatának Képviselő-testülete 
1. a MATER-PED Kft. (székhelye: 7100 Szekszárd, Dienes Valéria u. 12. 5. em. 10. ajtó, adószáma: 14108950-1-17), Dr. Győri Gábor gyermekorvos, Dr. Kuner Mária gyermekorvos és Bátaszék Város Önkormányzata között létrejött, megbízási szerződés helyettesítésre megállapodást az előterjesztés melléklete szerinti tartalommal jóváhagyja,
2. a megállapodásban foglaltak teljesítése érdekében a 2026. évi költségvetése terhére 4.200.000.- Ft összeget biztosít.

Határidő: azonnal
Felelős: Dr. Bozsolik Róbert polgármester
              (a szerződés aláírásáért)
              Kondriczné dr. Varga Erzsébet jegyző
              (a határozat megküldéséért) 

A határozatról értesül: MATER-PED Kft.
                                    Dr. Győri Gábor gyermekorvos
                                    Dr. Kuner Mária gyermekorvos
                                      Bátaszéki KÖH pénzügyi iroda
                                    Irattár


2. számú határozati javaslat

a házi gyermekorvosi körzet további működtetésére

Bátaszék Város Önkormányzatának Képviselő-testülete 
1. a MATER-PED Kft.-vel (székhelye: 7100 Szekszárd, Dienes Valéria u. 12. 5. em. 10. ajtó, adószáma: 14108950-1-17) 2024. december 11. napján megkötött feladatellátási szerződés 2026. július 31. napjával közös megegyezéssel történő megszüntetését - a gyermekorvosi feladatok ellátásában személyesen közreműködő, a tevékenységért felelős orvos, Dr. Omacht Erika házi gyermekorvos, megromlott egészségi állapotára tekintettel - jóváhagyja, 
2. a házi gyermekorvosi körzet további, tartós helyettesítéssel történő működtetése érdekében 2026. augusztus 1. napjától az egészségügyi szolgáltatásra jogosító működési engedélyt meg kívánja szerezni,
3. felkéri a polgármestert, hogy tegye meg a szükséges intézkedéseket a helyettesítés ellátáshoz szükséges működési engedély beszerzése és a finanszírozás biztosítása érdekében,
4. felhatalmazza a polgármestert a finanszírozási szerződés aláírására. 

Határidő: 2026. július 10.
Felelős: Dr. Bozsolik Róbert polgármester
              (a szerződés aláírásáért)
              Kondriczné dr. Varga Erzsébet jegyző
              (a határozat megküldéséért) 

A határozatról értesül: MATER-PED Kft.
                                      Bátaszéki KÖH pénzügyi iroda
                                    Irattár


[bookmark: _Hlk233119638]3. számú határozati javaslat

a házi gyermekorvosi ellátási körzet tartós helyettesítésére

Bátaszék Város Önkormányzatának Képviselő-testülete 
1. a házi gyermekorvosi körzet működtetése tárgyában az ellátási körzet tartós helyettesítésére - 2026. augusztus 1. napjától határozatlan időre – személyes közreműködői szerződést köt dr. Győri Gábor gyermekorvossal, 
2. felhatalmazza a polgármestert a személyes közreműködői szerződés aláírására, és 
3. a feladatellátásához szükséges 8 100 000 Ft többletköltséget az önkormányzat 2026. évi költségvetésében biztosítja.

Határidő: 2026. július 10.
Felelős: Dr. Bozsolik Róbert polgármester
              (a szerződés aláírásáért)
             Kondriczné dr. Varga Erzsébet jegyző
              (a határozat megküldéséért) 

A határozatról értesül: Dr. Győri Gábor helyettes gyermekorvos
                                      Bátaszéki KÖH pénzügyi iroda
                                    Irattár


4. számú határozati javaslat

a házi gyermekorvosi ellátási körzet tartós helyettesítésének helyettesítésére

Bátaszék Város Önkormányzatának Képviselő-testülete a házi gyermekorvosi körzet működtetése tárgyában az ellátási körzet tartós helyettesítésére dr. Győri Gábor helyettes fogorvossal személyes közreműködői szerződést kötött. A képviselő-testület a helyettes gyermekorvos helyettesítésére dr. Kuner Mária helyettesítő gyermekorvost és dr. Szabó- Nemes Judit helyettesítő gyermekorvost kéri fel.

Határidő: 2026. július 10.
Felelős: Kondriczné dr. Varga Erzsébet jegyző
              (a határozat megküldéséért) 

A határozatról értesül: Dr. Kuner Mária helyettesítő gyermekorvos
                                    Dr. Szabó- Nemes Judit helyettesítő gyermekorvos
                                      Bátaszéki KÖH pénzügyi iroda
                                    Irattár


5. számú Határozati javaslat

Tóthné Töttösi Andrea egészségügyi szakdolgozó egészségügyi szolgálati jogviszonyban történő foglalkoztatására

Bátaszék Város Önkormányzatának Képviselő-testülete az egészségügyi szolgálati jogviszonyról szóló 2020. évi C. törvény 2. § (1) bekezdésében foglaltak alapján Tóthné Töttösi Andrea ………………… szám alatti lakossal 2026. augusztus 1-jétől határozatlan időre házi gyermekorvosi ápoló munkakörre, bruttó 410.000.- Ft/hó illetménnyel egészségügyi szolgálati munkaszerződést köt.

Határidő: 2026. július 10.
Felelős: Dr. Bozsolik Róbert polgármester 
             ( a munkaügyi okmányok aláírásáért)
A határozatról értesül: Tóthné Töttösi Andrea
                                      Bátaszéki KÖH pénzügyi iroda
                                    Irattár



6. számú Határozati javaslat

Bátaszék Város Önkormányzata, mint egészségügyi szolgáltató szakmai programjának jóváhagyására

[bookmark: _Hlk58965251]Bátaszék Város Önkormányzatának Képviselő- testülete 
a) [bookmark: _Hlk58965292]a Bátaszék Város Önkormányzata, mint egészségügyi szolgáltató szakmai programját - az egészségügyi szolgáltatás gyakorlásának általános feltételeiről, valamint a működési engedélyezési eljárásról szóló 96/2003. (VII. 15.) Korm. rendelet 2. mellékletében foglaltakra figyelemmel – jóváhagyja,
b) felhatalmazza a polgármestert a szakmai program aláírására.

Határidő: 2026. július 10.
Felelős: Kondriczné dr. Varga Erzsébet jegyző
              (a határozat megküldéséért) 
              Dr. Bozsolik Róbert polgármester
              (a szakmai program aláírásáért)

A határozatról értesül: TMK Járási Hivatal Népegészségügyi Osztálya
                                    NEAK, irattár


7. számú határozati javaslat

iskola és ifjúságorvoslás feladatok ellátására

Bátaszék Város Önkormányzatának Képviselő-testülete 
1. [bookmark: _Hlk233119913][bookmark: _GoBack]az iskola és ifjúságorvoslás feladatok ellátására - 2026. augusztus 1. napjától határozatlan időre – kötendő megbízási szerződést dr. Kuner Mária gyermekorvos közreműködésével jóváhagyja, 
2. felhatalmazza a polgármestert a megbízási szerződés aláírására, és 
3. a feladatellátásához szükséges 250.000 Ft többletköltséget az önkormányzat 2026. évi költségvetésében biztosítja.

Határidő: 2026. július 10.
Felelős: Dr. Bozsolik Róbert polgármester
              (a szerződés aláírásáért)
             Kondriczné dr. Varga Erzsébet jegyző
              (a határozat megküldéséért) 

A határozatról értesül: Dr. Kuner Mária gyermekorvos
                                      Bátaszéki KÖH pénzügyi iroda
                                    Irattár



